Rom: a Rome conference europeane su la popolazion Rom
Ai 22 e ai 23 di Zenâr si è davuelte a Rome, alì de Scuele superiôr de aministrazion, la Conference europeane su la popolazion Rom. La iniziative e je stade metude adun dai ministeris talians dal interni e de solidarietât sociâl e e à riclamât rapresentants istituzionâi talians e europeans, intune cun membris des comunitâts Rom e Sinti. Intant de Conference, il rapresentant de OSCE, Andrzej Mirga, al à batût sul concet de rapresentance e de partecipazion di chestis comunitâts ancje inte vite politiche e sociâl dal stât là che a vivin. Chel de “autorapresentazion” dut câs al è un dirit che fin cumò si pues cjatâ dome in cualchi paîs, come in Ongjarie, in Serbie, in Montenegro e in Cravuazie. Il president dal Comitât Internazionâl pai Dirits Umans, Valentino Simonetti, al à fevelât ancje lui dai esemplis positîfs che si àn ator pe Europe, là che a fâ biele figure, dongje de Ongjarie, a son ancje la Svezie che e à fate buine tal 1999 une leç di pueste che e ricognòs i Rom tant che minorance etniche, la Austrie e la Spagne, là che tai ultins agns si àn vudis iniziativis impuartantis sul front de cjase e dal lavôr. Il vicepresident de Comission Europeane, Franco Frattini, al à invezit presentât lis domandis principâls che a rivin des comunitâts Rom de Europe, ven a stâi la garanzie pe lôr sigurece menaçade di prejudizis e politichis discriminatoriis, ma ancje la domande di une politiche serie pe cjase che e je la fonde po ancje par podê lavorâ e mandâ a scuele i fruts. Cun di plui, si à di segnalâ la situazion particolâr des feminis di chestis comunitâts, discriminadis dôs voltis par vie che a son feminis e par vie de lôr partignince etniche. Il ministri talian pe solidarietât sociâl Franco Ferrero al à dite che al covente intervignî massime su doi fronts, ven a dî di une bande cun politichis sociâls che a permetin ai Rom di vê lis stessis oportunitâts di chei altris citadins talians in teme di cjase, lavôr e scuele, e di chê altre cu la difese de identitât linguistiche e culturâl di chestis popolazions par mieç dal ricognossiment tant che minorance linguistiche. Un aspiet, chest ultin, che al è stât frontât ancje de sotsegretarie pal interni, Marcella Lucidi, che e à fevelât de necessitât di ricognossi chestis comunitâts tant che minorancis linguistichis. Chest aspiet, par altri, al è stât al centri di diviers riclams des autoritâts europeanis che a àn denunciât il stât talian par vie che nol à proviodût inmò a fâlu, come che al à ricuardât ancje Alexander Vladichenko, diretôr gjenerâl pe coesion sociâl dal Consei de Europe. Intal stât talian Rom e Sinti, come che e à mostrât a clâr une ricercje de Ispo, a son inmò vitimis di prejudizis. Cun di fat, la plui part de int e mostre di vê une scjarse opinion di lôr o di vênt pôre, ma po cuant che i si domande di contâ ce che a san sui Rom a mostrin di cognossiju pôc o nuie. Duncje, pe plui part de int, si va indenant cui lûcs comuns, come chel che al vûl che Rom e Sinti a sedin forescj: inte realtât la plui part di chei che a vivin dentri dai confins dal stât talian a son citadins talians. Rom e Sinti, di fat, a son une des minorancis linguistichis storichis talianis, ancje se a son stâts lassâts fûr des misuris di tutele previodudis de leç statâl 482/99.
Par cognossi un tic di plui la lôr realtât o segnalìn il blog: www.sucardrom.blogspot.com che al è atîf in forme rignuvide dal Lui dal 2007.
Font: ANSA, 23/01/08; Ministero dell'Interno, 22-23/01/08
fur_Latn fur_Latn fur_Latn vec_Latn